Fredagsbaren fandt sted på Panum Instituttet i København fredag i sidste uge.

En person, der er konstateret smittet med Covid-19, har været til fredagsbar på Panum Instituttet i København.

Det oplyser Styrelsen for Patientsikkerhed.

Fredagbaren fandt sted fredag 6. marts, og den smittede person var til stede i tidsrummet fra klokken 11 til klokken 21.

Alle, der har været til stede til fredagsbaren i samme tidsrum, bør blive hjemme i 14 dage, meddeler styrelsen.

- Vi opfordrer til, at alle, der har været til stede til fredagsbaren i pågældende tidsrum, bliver hjemme i 14 dage – dette gælder også, hvis man ikke på nuværende tidspunkt har symptomer på at være smittet, skriver Styrelsen for Patientsikkerhed og fastslår:

- Man bør i perioden også holde sig fysisk adskilt fra andre mennesker, inklusive egen familie.

Styrelsen for Patientsikkerhed understreger, at alle, der har deltaget ved fredagsbaren, ikke må henvende sig i sygehuse eller plejecentre, hvor der er personer, som vil være særligt udsatte og sårbare

- Hvis du oplever symptomer som feber, hoste eller åndenød i løbet af de 14 dage, skal du ringe til egen læge eller vagtlægen og oplyse, at du har været til en fredagsbar, hvor der var en Covid-19-smittet person til stede, lyder det.

Undervisning aflyses

Coronavirussen får nu også betydning for undervisningen på Det Sundhedsvidenskabelige Fakultet på Københavns Universitet.

I en besked til eleverne på fakultetets interne net fremgår det, at Danske Regioner har besluttet at aflyse en række undervisningsaktiviteter på medicinstudiet i marts "for at mindste risikoen for smitte med coronavirus".

Det gælder blandt andet dele af den teoretiske undervisning, og "alle forelæsninger og holdundervisning, der afvikles i lokaler og auditorier på hospitaler", lyder det i meddelelsen.